Με την έναρξη λειτουργίας του να τοποθετείται χρονικά το πρώτο εξάμηνο του 2017, στη φάση της ολοκλήρωσης έφτασαν οι εργασίες κατασκευής του Κέντρου Πολιτισμού του Ιδρύματος «Σταύρος Νιάρχος». Τέλη Μαρτίου θα είναι έτοιμο.

Τα έργα που ακόμη εκκρεμούν είναι η διαμόρφωση της Εσπλανάδας, που θα παρέχει τη δυνατότητα πρόσβασης προς τη θάλασσα (ποσοστό ολοκλήρωσης 72%), καθώς και η οδοποιία στον περιβάλλοντα χώρο.

Μικρές καθυστερήσεις παρουσιάζουν οι αρχαιολογικές ανασκαφές, στην περιοχή που κατασκευάστηκε το υδάτινο κανάλι και όπου αποκαλύφθηκε ένα εκτεταμένο αρχαίο νεκροταφείο. Επίσης, είναι σε εξέλιξη η τοποθέτηση των φωτοβολταϊκών πάνελ στο ενεργειακό στέγαστρο, διαδικασία που έχει ολοκληρωθεί κατά 60%.

ΙΣΝ/ΓΙΩΡΓΗΣ ΓΕΡΟΛΥΜΠΟΣ

Πλέον, έτοιμα είναι το ενεργειακό στέγαστρο, το κανάλι και το κτίριο λειτουργίας του, ο λόφος και η παιδική χαρά, ενώ σε φάση ολοκλήρωσης είναι το κτίριο της Εθνικής Λυρικής Σκηνής και η Βιβλιοθήκη, έργα που αποτελούν το καμάρι της όλης προσπάθειας.

Η Βιβλιοθήκη των 22.000 τετραγωνικών μέτρων θα περιλαμβάνει τμήματα για κάθε ηλικία, αίθουσα προβολών και ηχογράφησης, γραφεία και πολυχώρους για το κοινό.

Επίσης, τμήματα έρευνας και το αναγνωστήριο «Σταύρος Νιάρχος», ενώ στον τέταρτο όροφο θα περιέχει τα σπάνια χειρόγραφα, τα εργαστήρια συντήρησης και βιβλιοδεσίας, τα τμήματα ψηφιοποίησης και μικροφωτογράφησης και τα γραφεία της διοίκησης.

Η νέα Εθνική Λυρική Σκηνή (επιφάνειας 28.000 τ.μ.) θα περιλαμβάνει την κεντρική αίθουσα «Σταύρος Νιάρχος» με τρεις εξώστες και θεωρείο της πλατείας και συνολική δυνατότητα φιλοξενίας 1.400 θεατών.

Επίσης, μια εναλλακτική σκηνή που αναπτύσσεται σε δύο επίπεδα και έχει χωρητικότητα 400 ατόμων, ενώ στο έβδομο επίπεδο του κτιρίου φιλοξενείται ο Φάρος, που θα χρησιμοποιείται για σεμινάρια και διαλέξεις.